
Către
BIROUL PERMANENT AL CAMEREI DEPUTAŢILOR



Vă înaintăm, alăturat, raportul comun asupra proiectului de Lege pentru modificarea şi completarea unor acte normative privind funcţionarii publici, trimis Comisiei pentru muncă şi protecţie socială şi Comisiei pentru administrație publică și amenajarea teritoriului pentru examinare pe fond, în procedură obişnuită, cu adresa nr. PLx 488/2018 din 26 septembrie 2018.




PREŞEDINTE, 				      PREŞEDINTE,
ADRIAN SOLOMON                          ROMAN FLORIN-CLAUDIU

RAPORT  COMUN
asupra proiectului de Lege pentru modificarea şi completarea unor acte normative privind funcţionarii publici 



În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru administrație publică și amenajarea teritoriului au fost sesizate, prin adresa nr. PLx 488/2018 din 26 septembrie 2018, cu dezbaterea pe fond, în procedură obişnuită, a proiectului de Lege pentru modificarea şi completarea unor acte normative privind funcţionarii publici.

Proiectul de lege are ca obiect de reglementare modificarea şi completarea Legii nr.7/2004 privind Codul de conduită al funcţionarilor publici, republicată, precum şi completarea Legii nr.188/1999 privind Statutul funcţionarilor publici, cu modificările şi completările ulterioare,  în sensul instituirii în sarcina funcţionarilor publici a obligaţiilor de a exercita şi în afara serviciului, moderaţie şi decenţă, precum şi de a se abţine de la orice comportament prin care ar putea aduce atingere dreptului la demnitatea umană.

La întocmirea prezentului raport comun, Comisiile au avut în vedere: 
· avizul favorabil al Consiliului Legislativ (nr. 311/10.04.2018)
· avizul favorabil al Comisiei juridice, de disciplină şi imunităţi (nr. 4c-13/792/05.03.2019)
· avizul negativ al Comisiei pentru drepturile omului, culte şi problemele minorităţilor naţionale (nr. 4c-6/459/04.10.2018)
· punctul de vedere negativ al Guvernului (nr. 891/14.05.2018).

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut proiectul de lege în şedinţe separate. 

La şedinţa Comisiei pentru administrație publică și amenajarea teritoriului din data de 09.10.2018, din totalul de 23 de membri au participat la lucrări 21 de deputaţi conform listei de prezenţă. 
În urma dezbaterilor şi a opiniilor exprimate, membrii comisiei au hotărât, cu 15 voturi pentru, 5 voturi împotrivă şi 1 abţinere, respingerea proiectului de lege.
La dezbateri a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, d-na Sirma Caraman, Secretar de Stat din cadrul Ministerului Dezvoltării Regionale și Administrației Publice.

La şedinţa Comisiei pentru muncă şi protecţie socială din data de 17.09.2019 şi-au înregistrat prezenţa 21 de deputaţi din totalul de 21 de membri. 
În urma dezbaterilor şi a opiniilor exprimate, membrii comisiei au hotărât, cu 19 voturi pentru, 1 vot împotrivă şi 1 abţinere, respingerea proiectului de lege.


Proiectul de lege a fost adoptat de Senat în şedinţa din 24.09.2018, ca urmare a depăşirii termenului de adoptare, potrivit art.75 alin.(2) teza a III-a din Constitutia României republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, cele două Comisii propun Plenului Camerei Deputaţilor respingerea proiectului de lege întrucât măsurile propuse se regăsesc în legislaţia actuală. Obligaţia respectării egalităţii de tratament a cetăţenilor în faţa autorităţilor şi instituţiilor publice se regăseşte nu doar în prevederile în vigoare ale Legii nr.7/2004, dar şi în pactele şi tratatele privitoare la drepturile fundamentale ale omului, la care România este parte, Constituţia României, republicată, şi legislaţia naţională specifică în vigoare, care stabilesc obligaţii în sarcina fiecărui cetăţean şi sancţiuni corespunzătoare pentru încălcarea acestora. 
Astfel, nu considerăm că prin iniţiativa legislativă se reglementează o situaţie nouă.



PREŞEDINTE,					PREŞEDINTE,
Adrian Solomon                                Florin Claudiu Roman





SECRETAR,						SECRETAR,		
Violeta Răduţ                                       Simona Bucura-Oprescu 
									
												


Întocmit,
Consilier parlamentar Sorina Szabo
Consultant parlamentar Alexandra Iordache

